Ni SIDA bana b’i la, i jigi kana misɛnya i ka ɲɛnɛmaya la. I bɛ se ka to ɲɛnɛmaya la san caman k’a sɔrɔ a ma i bin. Tiɲɛ don, i tɛ se ka kɛnɛya, nka fura bɛ yen minnu bɛ se k’i fari dɛmɛ a fanga kana ban. O furaw bɛ di banabagatɔ ma a waati la fu. I kana a miiri ko i ka ɲɛnɛmaya nafa banna ko SIDA bana b’i la. I k’i yɛrɛ minɛ ka ɲɛ, ka dumuni nafamaw dun (vitamini ka ca dumuni minnu na : jiridenw, jiribulu minnu bɛ kɛ na na). I kana i ban teriya la, i jija a la, ka d’a kan ni bana b’i la, i t’a fɛ ka to i kelen na. Ni SIDA b’i la i ka kan k’i hakili to i fari la ka tɛmɛ fɛn bɛɛ kan. I mana, hali fɛn fitini kɔlɔsi i la, i k’i teliya ka taa dɔgɔtɔrɔso la.